TSE เซ็น MOU ติดตั้ง “โซลาร์รูฟท็อป” คลับเฮ้าส์ LH ขนาด 74.6 kWp
TSE ลงนาม MOU นำร่องติดตั้ง “โซลาร์รูฟท็อป” บนหลังคาคลับเฮ้าส์โครงการบ้านของ LH จำนวน 5 โครงการ ขนาดติดตั้ง 74.6kWp
TSE ลงนาม MOU นำร่องติดตั้ง “โซลาร์รูฟท็อป” บนหลังคาคลับเฮ้าส์โครงการบ้านของ LH จำนวน 5 โครงการ ขนาดติดตั้ง 74.6kWp
16 พ.ย. 2565

นายกิติพงษ์ ธัญน้อม ประธานเจ้าหน้าที่ฝ่ายวิศวกรรม บริษัท ไทย โซล่าร์ เอ็นเนอร์ยี่ จำกัด (มหาชน) หรือ TSE เปิดเผยว่า ได้ลงนามในบันทึกความเข้าใจ (MOU) ร่วมกับ นายชัยยุทธ ชินมหาวงศ์  ผู้ช่วยกรรมการผู้จัดการ บริษัท แลนด์ แอนด์ เฮ้าส์ จำกัด (มหาชน) หรือ LH เพื่อติดตั้งระบบโซลาร์รูฟท็อปบนหลังคาคลับเฮ้าส์ในโครงการบ้านหรูของ แลนด์ แอนด์ เฮ้าส์ ทั้งหมด 5โครงการ เพื่อประหยัดพลังงานในระยะยาวและลดผลกระทบต่อสิ่งแวดล้อม
ด้านดร.แคทลีน มาลีนนท์ ประธานเจ้าหน้าที่บริหาร TSE กล่าวว่า มีความยินดีเป็นอย่างยิ่งที่ได้รับความไว้วางใจจาก LH และจากประสบการณ์กว่า 14 ปีของบริษัทฯในการเป็นผู้นำด้านพลังงานทดแทนที่ผลิตและจำหน่ายกระแสไฟฟ้าจากพลังงานแสงอาทิตย์และพลังงานหมุนเวียนอื่น สร้างความเชื่อมั่นให้ LH ยอมรับในผลงานการออกแบบและติดตั้งระบบโซลาร์รูฟท็อปบนหลังคาคลับเฮ้าส์ในโครงการบ้านหรูของ LH อาทิ โครงการ VIVE เอกมัย-รามอินทรา, NANTAWAN ปิ่นเกล้า-กาญจนา, NANTAWAN พระราม9 กรุงเทพกรีฑาตัดใหม่, Villaggio รังสิต-คลอง 4, MANTANA Bangna km 15
สำหรับการติดตั้งระบบโซลาร์รูฟท็อปบนคลับเฮ้าส์ทั้ง 5 โครงการนั้น ใช้จำนวนแผงทั้งหมด 157 แผง ขนาดติดตั้งรวม 74.63 กิโลวัตต์สูงสุด (kWp) จะสามารถช่วยประหยัดไฟฟ้าได้ประมาณ 97,019 กิโลวัตต์-ชั่วโมง (kWh)/ปี คิดเป็นเงินประมาณ 436,585 บาท/ปี สามารถลดการปล่อยก๊าซเรือนกระจกได้ 49.6 ตันคาร์บอนไดออกไซด์ หรือเทียบเท่ากับการปลูกต้นไม้ประมาณ 6,467  ต้น/ปี
นอกจากนี้ ทาง LH ยังมีแผนที่จะนำพลังงานทดแทนมาใช้กับโครงการอื่นๆ เพิ่มเติมในอนาคต เพื่อส่งเสริมการใช้พลังงานสะอาดอย่างคุ้มค่าและเป็นมิตรกับสิ่งแวดล้อม